เก็บรายได้รัฐบาล5เดือนวูบ1.22หมื่นล้าน
ผลการเก็บรายได้รัฐบาล 5 เดือนแรกของปีงบประมาณยังต่ำกว่าเป้า 1.22 หมื่นล้านบาท เนื่องจากราคาน้ำมันลดลงมาก
23 มี.ค. 2558

ผลการเก็บรายได้รัฐบาล 5 เดือนแรกของปีงบประมาณยังต่ำกว่าเป้า 1.22 หมื่นล้านบาท เนื่องจากราคาน้ำมันลดลงมาก
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ในช่วง 5 เดือนแรกของปีงบประมาณ 2558 รัฐบาลจัดเก็บรายได้สุทธิ 8.16 แสนล้านบาท ต่ำกว่าประมาณการตามเอกสารงบประมาณ 1.22 หมื่นล้านบาท หรือ 1.5%
ทั้งนี้ กรมสรรพากรและกรมศุลกากรจัดเก็บได้ต่ำกว่าเป้าหมาย 3.55 หมื่นล้านบาท และ 1,678 ล้านบาท หรือ 5.7% และ 3.3%
ขณะที่การนำส่งรายได้ของรัฐวิสาหกิจ การจัดเก็บภาษีของกรมสรรพสามิต และการจัดเก็บรายได้ของหน่วยงานอื่นสูงกว่าประมาณการ 1.28 หมื่นล้านบาท 4,972 ล้านบาท และ 4,598 ล้านบาท 
สำหรับภาษีที่จัดเก็บได้ต่ำกว่าเป้าหมายที่สำคัญ ได้แก่ ภาษีเงินได้นิติบุคคล ภาษีมูลค่าเพิ่ม และภาษีสรรพสามิตรถยนต์ จัดเก็บได้ต่ำกว่าเป้าหมาย 1.69 หมื่นล้านบาท 1.47 หมื่นล้านบาท และ 8,835 ล้านบาท 
อย่างไรก็ดี การจัดเก็บภาษีน้ำมัน ภาษียาสูบและภาษีเงินได้บุคคลธรรมดาสูงกว่าเป้าหมาย 1.28 หมื่นล้านบาท 4,026 และ 2,018 ล้านบาท
นายกฤษฎา กล่าวว่า การจัดเก็บรายได้รัฐบาลสุทธิในช่วง 5 เดือนแรก ส่วนหนึ่งได้รับผลกระทบจากราคาน้ำมันดิบที่ลดลง อย่างไรก็ตาม การลดลงของราคาน้ำมันจะช่วยลดต้นทุนการผลิต ซึ่งจะส่งผลดีต่อการบริโภคในประเทศ โดยพิจารณาจากรายได้ภาษีมูลค่าเพิ่มจากการบริโภคในประเทศยังคงขยายตัวอย่างต่อเนื่อง นอกจากนี้ กระทรวงการคลังยังได้เร่งรัดให้หน่วยงานจัดเก็บเพิ่มประสิทธิภาพในการบริหารจัดการมากขึ้น โดยในช่วงที่เหลือของปีงบประมาณ กระทรวงการคลังคาดว่ามาตรการกระตุ้นเศรษฐกิจของรัฐบาลและการเร่งการลงทุนโครงสร้างพื้นฐานจะส่งผลให้เศรษฐกิจฟื้นตัวดีขึ้น